Parool het vir Vicki Momberg gewinkVicki Momberg Donderdag in die hof. Foto: ANA Die staat het nie Vicki Momberg se aansoek om borgtog teengestaan nie, aangesien sy binnekort vir parool in aanmerking sou kom en nie as ŉ vlugrisiko beskou word nie. Momberg is Donderdag in die streekhof in Randburg op borgtog van R2 000 vrygelaat hangende haar appèlaansoek. Staatsaanklaer Yusuf Baba het gesê Momberg het reeds vier maande tronkstraf uitgedien en dat sy oor sowat twee maande vir parool in aanmerking sou kom. Kingdom Onah, Momberg se prokureur, het met die aanvang van die verrigtinge versoek dat sy kliënt se boeie verwyder word. Onah het aan die hof gesê Momberg is 49 jaar oud, was voorheen ŉ eiendomsagent en dat sy geen vorm van inkomste het nie en haar ouers pensioenarisse is. “Die verdediging het met haar familie en vriende gepraat en hulle kon daarin slaag om R2 000 bymekaar te maak.” Momberg het gevra dat, indien daar voorwaardes aan haar borgtog sou wees, sy toegelaat sou word om na Durban te reis. Landdros Pravina Raghoonandan het Momberg op borgtog van R2 000 vrygelaat hangende die uitkoms van haar appèlaansoek. Die saak is tot November uitgestel. Momberg se aansoek om verlof tot appèl teen haar skuldigbevinding en vonnis het Maandag in die hooggeregshof in Randburg geslaag. Momberg is vroeër tot drie jaar tronkstraf gevonnis, waarvan een jaar opgeskort is, nadat sy in November verlede jaar op vier aanklagte van crimen injuria skuldig bevind is ná sy ŉ swart polisiebeampte rassistiese beledigings toegesnou het. Sy is in Februarie 2016 op video vasgevang waarin sy die polisiebeampte, wat haar gehelp het nadat sy die slagoffer van ŉ gryp-en-spaander-voorval was, die k-woord noem. Dit het tydens die verhoor aan die lig gekom dat Momberg dié woord 48 keer in die video gebruik het. Sy het geskiedenis gemaak as die eerste persoon in Suid-Afrika wat tronk toe gestuur is vir rassisme. In Junie verlede jaar het die gelykheidshof ook beslis dat Momberg R100 000 skadevergoeding aan konst. Clement Mkhondo moet betaal.